Document ID: 32019D0346

Reference:
1.3.2019
DA
Den Europæiske Unions Tidende
L 62/12
RÅDETS AFGØRELSE (FUSP) 2019/346
af 28. februar 2019
om udnævnelse af Den Europæiske Unions særlige repræsentant for menneskerettigheder
RÅDET FOR DEN EUROPÆISKE UNION HAR —
under henvisning til traktaten om Den Europæiske Union, særlig artikel 33 og artikel 31, stk. 2,
under henvisning til forslag fra Unionens højtstående repræsentant for udenrigsanliggender og sikkerhedspolitik, og
ud fra følgende betragtninger:
(1)
Den 25. juli 2012 vedtog Rådet afgørelse 2012/440/FUSP (1) om udnævnelse af Stavros LAMBRINIDIS som Den Europæiske Unions særlige repræsentant (EUSR) for menneskerettigheder. EUSR'ens mandat udløber den 28. februar 2019.
(2)
Der bør udnævnes en ny EUSR for menneskerettigheder for en periode på 24 måneder —
VEDTAGET DENNE AFGØRELSE:
Artikel 1
Den Europæiske Unions særlige repræsentant
Eamon GILMORE udnævnes hermed til Den Europæiske Unions særlige repræsentant (EUSR) for menneskerettigheder indtil den 28. februar 2021. Rådet kan træffe afgørelse om, at EUSR'ens mandat skal afsluttes tidligere på grundlag af en vurdering fra Den Udenrigs- og Sikkerhedspolitiske Komité (PSC) og efter forslag fra Unionens højtstående repræsentant for udenrigsanliggender og sikkerhedspolitik (HR).
Artikel 2
Politikmål
EUSR'ens mandat bygger på Unionens politikmål for menneskerettigheder som fastlagt i traktaten om Den Europæiske Union, Den Europæiske Unions charter om grundlæggende rettigheder samt EU's strategiske ramme for menneskerettigheder og demokrati og EU's handlingsplan vedrørende menneskerettigheder og demokrati med henblik på:
a)
at øge Unionens effektivitet, tilstedeværelse og synlighed i forbindelse med beskyttelse og fremme af menneskerettighederne i verden og komme med en positiv narrativ om menneskerettighederne, navnlig gennem en uddybning af Unionens samarbejde og politiske dialog med tredjelande, relevante partnere, erhvervslivet, civilsamfundet samt internationale og regionale organisationer og gennem en indsats i relevante internationale fora
b)
at øge Unionens bidrag til styrkelse af demokrati og institutionsopbygning, retsstatsprincippet, god regeringsførelse og respekt for menneskerettighederne og de grundlæggende frihedsrettigheder i hele verden
c)
at forbedre sammenhængen i Unionens indsats på menneskerettighedsområdet og integreringen af menneskerettigheder i alle områder af Unionens optræden udadtil.
Artikel 3
Mandat
For at nå politikmålene har EUSR'en mandat til:
a)
at bidrage til gennemførelsen af Unionens politik vedrørende menneskerettigheder, navnlig EU's strategiske ramme for menneskerettigheder og demokrati og EU's handlingsplan vedrørende menneskerettigheder og demokrati, samt gennemførelsen af EU's retningslinjer, værktøjer og handlingsplaner vedrørende menneskerettigheder, herunder ved udarbejdelse af henstillinger i den henseende
b)
at medvirke til gennemførelsen af Unionens holdninger, der fastlægges af Rådet, til fremme af overholdelsen af den humanitære folkeret
c)
at medvirke til gennemførelsen af Unionens holdninger, der fastlægges af Rådet, til fremme af støtte til den internationale strafferet, navnlig Rådets afgørelse 2011/168/FUSP (2) om Den Internationale Straffedomstol
d)
at bidrage til at skabe en stærkere europæisk stemme gennem dialoger om menneskerettigheder med regeringerne i tredjelande og internationale og regionale organisationer samt med civilsamfundsorganisationer og andre relevante aktører med henblik på at sikre effektiviteten og synligheden af Unionens politik vedrørende menneskerettigheder; at føre vigtige dialoger om menneskerettigheder med tredjelande
e)
at bidrage til bedre sammenhæng og konsekvens i Unionens politikker og foranstaltninger inden for områderne beskyttelse og fremme af menneskerettigheder, navnlig gennem input til udformningen af de relevante EU-politikker
f)
i samråd med medlemsstaterne at bidrage til en bedre sammenhæng og konsekvens i Unionens holdninger, der er omhandlet i litra b) og c).
Artikel 4
Gennemførelse af mandatet
1.   EUSR'en har ansvaret for gennemførelsen af mandatet og handler med reference til HR.
2.   PSC opretholder privilegerede forbindelser med EUSR'en og er EUSR'ens primære kontaktpunkt for forbindelserne med Rådet. PSC giver EUSR'en strategisk vejledning og politiske retningslinjer i forbindelse med mandatet med forbehold af HR's beføjelser.
3.   EUSR'en arbejder i fuld koordination med Tjenesten for EU's Optræden Udadtil (EU-Udenrigstjenesten) og dens relevante tjenestegrene med henblik på at sikre sammenhæng og konsekvens i deres respektive arbejde på menneskerettighedsområdet.
Artikel 5
Finansiering
1.   Det finansielle referencegrundlag til dækning af udgifterne i forbindelse med EUSR'ens mandat for perioden fra den 1. marts 2019 til den 28. februar 2021 udgør 2 100 270,50 EUR.
2.   Udgifterne forvaltes i overensstemmelse med de procedurer og regler, der gælder for Unionens almindelige budget.
3.   Udgifterne forvaltes i henhold til en kontrakt mellem EUSR'en og Kommissionen. EUSR'en står til regnskab for alle udgifter over for Kommissionen.
Artikel 6
Sammensætning af medarbejderstaben
1.   EUSR'en er inden for rammerne af sit mandat og de tilsvarende finansielle midler, der stilles til rådighed, ansvarlig for at sammensætte en medarbejderstab. Medarbejderstaben skal have den ekspertise i specifikke politiske spørgsmål, som mandatet kræver. EUSR'en holder Rådet og Kommissionen løbende underrettet om medarbejderstabens sammensætning.
2.   Medlemsstaterne, EU-institutionerne og EU-Udenrigstjenesten kan foreslå udstationering af medarbejdere til at arbejde sammen med EUSR'en. Løn til udstationeret personale afholdes af henholdsvis den udsendende medlemsstat, den udsendende EU-institution eller EU-Udenrigstjenesten. Eksperter, der udstationeres af medlemsstaterne ved EU-institutionerne eller EU-Udenrigstjenesten, kan også udstationeres ved EUSR'en. Internationale kontraktansatte skal være statsborgere i en medlemsstat.
3.   Alt udstationeret personale forbliver under henholdsvis den udsendende medlemsstats eller den udsendende EU-institutions eller EU-Udenrigstjenestens administrative myndighed og udfører sine opgaver og handler i EUSR'ens mandats interesse.
4.   EUSR'ens medarbejderstab placeres samme sted som de relevante tjenestegrene i EU-Udenrigstjenesten eller EU-delegationerne med henblik på at sikre sammenhæng og konsekvens i deres respektive aktiviteter.
Artikel 7
Sikkerheden i forbindelse med EU's klassificerede informationer
EUSR'en og medarbejderne i dennes stab overholder de sikkerhedsprincipper og minimumsstandarder, der er fastsat i Rådets afgørelse 2013/488/EU (3).
Artikel 8
Adgang til oplysninger og logistisk støtte
1.   Medlemsstaterne, Kommissionen, EU-Udenrigstjenesten og Generalsekretariatet for Rådet sikrer, at EUSR'en får adgang til alle relevante oplysninger.
2.   Alt efter tilfældet yder Unionens delegationer og medlemsstaternes diplomatiske repræsentationer logistisk støtte til EUSR'en.
Artikel 9
Sikkerhed
EUSR'en skal i overensstemmelse med Unionens sikkerhedspolitik for personale, der er udstationeret uden for Unionen som led i operationer i medfør af afsnit V i traktaten, i overensstemmelse med sit mandat og på baggrund af sikkerhedssituationen på ansvarsområdet træffe alle med rimelighed gennemførlige forholdsregler med henblik på sikkerheden for det personale, der står under EUSR'ens direkte myndighed, navnlig ved:
a)
at udarbejde en specifik sikkerhedsplan på grundlag af rådgivning fra EU-Udenrigstjenesten, herunder specifikke materielle, organisatoriske og proceduremæssige sikkerhedsforanstaltninger vedrørende styringen af sikre personalebevægelser til og inden for ansvarsområdet, samt styring af sikkerhedshændelser og udarbejdelse af en beredskabs- og evakueringsplan
b)
at sikre, at alt personale, der er udstationeret uden for Unionen, er dækket af en højrisikoforsikring, der er tilpasset forholdene i ansvarsområdet
c)
at sikre, at alle de medarbejdere i EUSR'ens stab, der skal udstationeres uden for Unionen, herunder lokalt ansat personale, har modtaget relevant sikkerhedsuddannelse før eller ved ankomsten til ansvarsområdet på grundlag af de risikoratings, der er opstillet for dette område af EU-Udenrigstjenesten
d)
at sikre, at alle vedtagne henstillinger, der udarbejdes efter regelmæssige sikkerhedsvurderinger, gennemføres, og aflægge skriftlige rapporter til Rådet, HR og Kommissionen om deres gennemførelse og om andre sikkerhedsspørgsmål som led i fremskridtsrapporterne og rapporten om gennemførelsen af mandatet.
Artikel 10
Rapportering
EUSR'en aflægger regelmæssigt mundtlig og skriftlig rapport til HR og PSC. EUSR'en aflægger også efter behov rapport til Rådets arbejdsgrupper, navnlig Menneskerettighedsgruppen. Der udsendes regelmæssigt rapporter gennem Coreunettet. EUSR'en kan aflægge rapport til Rådet for Udenrigsanliggender. EUSR'en kan i overensstemmelse med artikel 36 i traktaten blive inddraget i briefing af Europa-Parlamentet.
Artikel 11
Koordinering
1.   EUSR'en bidrager til, at Unionens aktion fremtræder som en helhed, er sammenhængende og effektiv, og hjælper til at sikre, at alle Unionens instrumenter og medlemsstaternes aktioner sættes ind på en sammenhængende måde for at nå Unionens politikmål. EUSR'ens aktiviteter koordineres med medlemsstaternes og Kommissionens aktiviteter samt i det nødvendige omfang andre EUSR'er. EUSR'en sørger for regelmæssig briefing af medlemsstaternes missioner og Unionens delegationer.
2.   På stedet holdes der tæt kontakt til de relevante chefer for medlemsstaternes missioner, cheferne for Unionens delegationer samt chefer eller øverstbefalende for missioner og operationer inden for den fælles sikkerheds- og forsvarspolitik samt i det nødvendige omfang andre EUSR'er. De gør deres yderste for at bistå EUSR'en i gennemførelsen af mandatet.
3.   EUSR'en skal også holde forbindelse og bestræbe sig på at opnå komplementaritet og synergi med andre internationale og regionale aktører i hovedkvartererne og på stedet. EUSR'en bestræber sig på at have regelmæssig kontakt med civilsamfundsorganisationer såvel på niveau af hovedkvartererne som på stedet.
Artikel 12
Revision
Gennemførelsen af denne afgørelse og dens sammenhæng med andre bidrag fra Unionen tages løbende op til revision. EUSR'en forelægger Rådet, HR og Kommissionen jævnlige fremskridtsrapporter og en samlet rapport om gennemførelsen af mandatet inden den 30. november 2020.
Artikel 13
Ikrafttræden
Denne afgørelse træder i kraft på dagen for vedtagelsen.
Den finder anvendelse fra den 1. marts 2019.
Udfærdiget i Bruxelles, den 28. februar 2019.
På Rådets vegne
G. CIAMBA
Formand
(1)  Rådet afgørelse 2012/440/FUSP af 25. juli 2012 om udnævnelse af Den Europæiske Unions særlige repræsentant for menneskerettigheder (EUT L 200 af 27.7.2012, s. 21).
(2)  Rådets afgørelse 2011/168/FUSP af 21. marts 2011 om Den Internationale Straffedomstol og om ophævelse af fælles holdning 2003/444/FUSP (EUT L 76 af 22.3.2011, s. 56).
(3)  Rådets afgørelse 2013/488/EU af 23. september 2013 om reglerne for sikkerhedsbeskyttelse af EU's klassificerede informationer (EUT L 274 af 15.10.2013, s. 1).

Summary:
EU’s særlige repræsentant for menneskerettigheder
EU’s særlige repræsentant for menneskerettigheder
 
RESUMÉ AF:
Afgørelse (FUSP) 2019/346 om udnævnelse af Den Europæiske Unions særlige repræsentant for menneskerettigheder
HVAD ER FORMÅLET MED DENNE AFGØRELSE?
Ved denne afgørelse udnævnes Den Europæiske Unions særlige repræsentant (EUSR) for menneskerettigheder.
HOVEDPUNKTER
EUSR’s rolle er at fremme EU’s politikmål for menneskerettigheder som fastlagt i EU-traktaterne, EU’s charter om grundlæggende rettigheder og EU’s strategiske ramme for menneskerettigheder og demokrati. Disse omfatter:forøgelse af EU’s effektivitet, tilstedeværelse og synlighed i forbindelse med beskyttelse og fremme af menneskerettigheder, navnlig gennem en indsats i relevante internationale fora og gennem samarbejde og politisk dialog med:tredjelanderelevante partnereerhvervslivetcivilsamfundetinternationale og regionale organisationer  forøgelse af EU’s bidrag til styrkelse af demokrati og institutionsopbygning, retsstatsprincippet, god regeringsførelse og respekt for menneskerettighederne og de grundlæggende frihedsrettigheder i hele verden  forbedring af sammenhængen i EU’s indsats på menneskerettighedsområdet og integreringen af menneskerettigheder i alle områder af Unionens optræden udadtil.  EUSR har ansvaret for gennemførelsen af disse politikmål og handler med reference til Den Europæiske Unions højtstående repræsentant for udenrigsanliggender og sikkerhedspolitik (HR). Den Udenrigs- og Sikkerhedspolitiske Komité (PSC) under Rådet giver Den Europæiske Unions særlige repræsentant strategisk vejledning og politiske retningslinjer og er dennes primære kontaktpunkt for forbindelserne med Rådet for Den Europæiske Union. EUSR arbejder også tæt sammen med Tjenesten for EU’s Optræden Udadtil (EU-Udenrigstjenesten) med henblik på at sikre sammenhæng og konsekvens i deres respektive arbejde på menneskerettighedsområdet.
EUSR har ansvaret for at sammensætte medarbejderstaben og sikre, at staben har den nødvendige ekspertise til at udføre sine opgaver. Medarbejderne i denne stab udstationeres fra EU-institutionerne, medlemsstaterne og EU-Udenrigstjenesten og skal udføre deres opgaver og handle i EUSR’s mandats interesse.
EUSR skal træffe alle med rimelighed gennemførlige forholdsregler med henblik på sikkerheden for det personale, der står under EUSR’s direkte myndighed.
EUSR aflægger regelmæssigt rapport til:HR  PSC  •	arbejdsgruppen vedrørende menneskerettigheder under Rådet.  Rapporterne udsendes gennem COREU-nettet.
Den oprindelige afgørelse er ændret og forlænget adskillige gange, senest i 2018. Ved afgørelse (FUSP) 2018/225 tildeles EUSR et budget på 894 178 EUR for perioden til den 28. februar 2019, når EUSR’s mandat udløber.
HVORNÅR GÆLDER AFGØRELSEN FRA?
Den trådte i kraft den 1. marts 2019.
BAGGRUND
For yderligere oplysninger henvises til:EU’s særlige repræsentanter (EU-Udenrigstjenesten)  EU’s strategiske ramme for menneskerettigheder og demokrati (Rådet for Den Europæiske Union).  
HOVEDDOKUMENT
Rådets afgørelse (FUSP) 2019/346 af 28. februar 2019 om udnævnelse af Den Europæiske Unions særlige repræsentant for menneskerettigheder (EUT L 62 af 1.3.2019, s. 12-15).
TILHØRENDE DOKUMENTER
Rådets afgørelse 2012/440/FUSP af 25. juli 2012 om udnævnelse af Den Europæiske Unions særlige repræsentant for menneskerettigheder (EUT L 200 af 27.7.2012, s. 21-23).
Efterfølgende ændringer til afgørelse 2012/440/FUSP er indarbejdet i grundteksten. Denne konsoliderede udgave har ingen retsvirkning.
Rådets afgørelse (FUSP) 2015/260 af 17. februar 2015 om forlængelse af mandatet for Den Europæiske Unions særlige repræsentant for menneskerettigheder (EUT L 43 af 18.2.2015, s. 29-32).
Se den konsoliderede udgave.
Rådets afgørelse (FUSP) 2017/346 af 27. februar 2017 om forlængelse af mandatet for Den Europæiske Unions særlige repræsentant for menneskerettigheder (EUT L 50 af 28.2.2017, s. 66-69).
Se den konsoliderede udgave.
Rådets afgørelse (FUSP) 2018/225 af 15. februar 2018 om ændring af afgørelse (FUSP) 2017/346 om forlængelse af mandatet for Den Europæiske Unions særlige repræsentant for menneskerettigheder (EUT L 43 af 16.2.2018, s. 14).
seneste ajourføring 24.08.2018